ÚRAD VLÁDY SLOVENSKEJ REPUBLIKY
                sekcia vládnej legislatívy

							         Na rokovanie vlády SR
                                                                                Dňa 31. mája 2005
                                                                                K materiálu 10072/2005
							         K bodu č. 22 

S T A N O V I S K O

k návrhu zákona o výkone trestu odňatia slobody
– k novému zneniu

I.

     Návrh zákona o výkone trestu odňatia slobody je vypracovaný na základe Plánu legislatívnych úloh vlády Slovenskej republiky na rok 2004. Na rokovanie vlády SR ho predkladá podpredseda vlády a minister spravodlivosti SR Daniel Lipšic.

II.

	Základnými cieľmi návrhu zákona je predovšetkým: 
1.	zabezpečiť ochranu základných práv a slobôd osôb vo výkone trestu odňatia slobody (ďalej len „výkon trestu“), 
2.	prehĺbiť progresívnosť a diferenciu výkonu trestu vo vzťahu k jednotlivým kategóriám odsúdených,
3.	pripravovať osoby na začlenenie sa do spoločnosti po skončení výkonu trestu,
4.	zabezpečiť dostatočnú ochranu spoločnosti najmä pred páchateľmi obzvlášť závažných trestných činov a viacnásobnými recidivistami,
5.	zmeniť filozofiu pasívneho prijímania aktivít odsúdeným na filozofiu ponuky a aktivácie jeho vlastných schopností a snahy k resocializácii tak, aby prostriedky vynakladané spoločnosťou boli zmysluplné a efektívne.

Vyčíslený dopad návrhu zákona na verejné financie je obsiahnutý v doložke finančných, ekonomických, environmentálnych vplyvov a vplyvov na zamestnanosť.
     	Návrh zákona bol predmetom pripomienkového konania, ktorého výsledok je vo vyhodnotení pripomienkového konania a na rokovanie  vlády SR sa predkladá bez rozporov.

III.

Legislatívna rada vlády SR prerokovala predmetný návrh na svojom zasadnutí dňa 17. mája  2005 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky a odporúčania.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o výkone trestu odňatia slobody sú  pripomienky Legislatívnej rady vlády Slovenskej republiky (cca. 60 pripomienok) zapracované.                                                                                 

Sekcia vládnej legislatívy Úradu vlády Slovenskej republiky odporúča vláde Slovenskej republiky návrh zákona o výkone trestu odňatia slobody v predloženom znení schváliť s nasledujúcimi pripomienkami:

K § 28
-	v odseku 3 v druhej vete je potrebné vypustiť slovo „výkonu“.

K § 98
-	v odseku 1 je potrebné slovo „pôvodnom“ nahradiť slovom „predchádzajúcom“ (v oboch prípadoch).

Bratislava 30. mája 2005
Vypracoval: M. Hatala

              Štefan  G r m a n
           		     generálny riaditeľ
	                                                            sekcie vládnej legislatívy